**NAVODILA
o opravljanju izpitov**

Pripravil: Darko Škerget, ravnatelj

Sv. Trojica, 12.4. 2022

**Kazalo**

|  |  |
| --- | --- |
| 1 SPLOŠNA DOLOČILA ............................................................................................. | 3 |
| 2 IZPITI in IZPITNA KOMISIJA……………………………………………………. | 3 |
| 2.1 Prijava in obveščanje…………………………………………………………….. | 3 |
| 2.2 Ustni in pisni izpiti……………………………………………………………….. | 3 |
| 2.3 Izpitna komisija………………………………………………………………….. | 5 |
| 3 OPRAVLJANJE POPRAVNIH IN PREDMETNIH IZPITOV…………………… | 5 |
| 3.1Splošno………………………………………………………………………….… | 5 |
| 3.2 Popravni izpiti……………………………………………………………………. | 6 |
| 3.3 Predmetni izpiti……………………………………………………………………... | 6 |
| 3.4 Izpiti pri fleksibilnem predmetniku……………………………………………….. | 7 |
| 3.5 Ugovor staršev……………………………………………………………………… | 7 |
| 3.6 Izpiti po ugovoru na zaključno oceno……………………………………………… | 8 |
| 4 PREVERJANJE ZNANJA pri IZOBRAŽEVANJU NA DOMU………………….. | 9 |
| 5 OBVESTILO O ZAKLJUČNIH OCENAH IN SPRIČEVALO……………………. | 10 |
| 6 HRANJENJE IZPITNEGA GRADIVA……………………………………………. | 10 |
| 7 ZAKLJUČNA DOLOČILA…………………………………………………………. | 11 |

Na osnovi:
 • Zakona o osnovni šoli (Ur. l. RS, št. 81/06 UPB3, 102/07, 107/10, 87/11 in 40/12-ZUJF),
 • Pravilnika o preverjanju in ocenjevanju znanja ter napredovanju učencev v osnovni šoli

 (Ur. l. RS, št.73/08),
 • Pravilnika o šolskem koledarju za osnovne šole (Ur. l. RS, št. 50/2012 (56/12 popr.),
 • Pravilnika o dokumentaciji v osnovni šoli (Ur. l. RS, št. 61/12),
 • Pravilnika o zbiranju in varstvu osebnih podatkov na področju osnovnošolskega

 izobraževanja (Ur. l.RS, št. 80/04 in 76/08) izdajam

**NAVODILA
 o opravljanju izpitov**

**1 SPLOŠNA DOLOČILA**

Ta navodila urejajo področja o:
 • izpitih in izpitnih komisijah,
 • opravljanju popravnih in predmetnih izpitov,
 • preverjanju znanja pri izobraževanju na domu,
 • izdaji obvestil o zaključnih ocenah in spričevalih,
 • hranjenju dokumentov.

**2 IZPITI IN IZPITNA KOMISIJA**

**2. 1 Prijava in obveščanje**

Učenec se na opravljanje izpita prijavi pisno v tajništvu šole v času uradnih ur, ko izve, da bo opravljal popravni izpit.
Šola obvesti učenca o datumu in načinu opravljanja izpitov najmanj tri dni pred izpitnim rokom.

Na javno dostopnem mestu šola izobesi:
 • časovni razpored opravljanja izpitov,
 • razpored prostorov, v katerih bodo učenci opravljali izpite,
 • pogoje in obveznosti, ki jih morajo poznati in spoštovati učenci med opravljanjem izpitov.

Šola ne sme navesti podatkov, iz katerih bi se lahko prepoznalo učenca, ki opravlja izpit.

**2. 2 Ustni in pisni izpiti**

Izpiti so pisni in ustni ali samo ustni.

Pisni in ustni izpit se opravlja pri:
 • slovenščini,
 • tujem jeziku in
 • matematiki.

Pri drugih predmetih je izpit praviloma ustni.

**2. 2. 1 Pisni del izpita**

**Izpit:**
 • traja praviloma 45 minut, vendar največ 60 minut in
 • obsega celotno snov predmeta, iz katerega se opravlja.

Učenec lahko odda izpitno gradivo pred iztekom časa in zapusti izpitni prostor z dovoljenjem.

Ko mine čas, določen za pisni del izpita, član komisije opozori učence, da oddajo izpitno gradivo.

**Učenec ne sme imeti pri izpitu:**
 • mobilnega telefona ali
 • druge prenosne elektronske komunikacijske naprave in
 • drugih pripomočkov, ki jih ne potrebuje pri opravljanju izpita.

**2. 2. 2 Ustni del izpita**

**Izpit:**

* traja največ 30 minut.

**Učenec:**
• odgovarja na pet vprašanj, ki jih izvleče na vnaprej pripravljenih listkih in
• ima pravico do 10-minutne priprave in
• odgovarja največ 20 min.

Izpitna komisija oceni učenca neposredno po ustnem izpitu in ga takoj seznani z oceno.
Izpit lahko opravlja v istem prostoru samo eden učenec. Izpraševalec pri ustnem izpitu je učitelj, ki poučuje predmet, iz katerega učenec opravlja izpit.

**Neudeležba na izpitu**

Če učenec v predpisanem roku iz opravičljivih razlogov:
 • ne pride k izpitu ali
 • med izpitom odstopi,

lahko opravlja izpit v okviru istega roka v času, ki ga določi ravnatelj.

**Za opravičljive razloge se šteje:**

 • nenadna bolezen,
 • izredne okoliščine (naravna nesreča, smrt v družini, ...),
 • drugi opravičljivi razlogi.

**Če se učenec iz neupravičenih razlogov:**

 • ne udeleži izpita ali
 • ga prekine,

se šteje, da izpita ni opravil.

**2. 3 Izpitna komisija**

Učenci opravljajo pred izpitno komisijo:
 • popravne in predmetne izpite,
 • preverjanje znanja po ugovoru,
 • preverjanje znanja, če se izobražujejo na domu.

**Imenovanje**

Izpitno komisijo imenuje ravnatelj šole, praviloma izmed učiteljev šole, v sestavi:
 • predsednika in
 • dveh članov.

Ravnatelj imenuje eno ali več izpitnih komisij glede na število učencev in predmetno področje. V posameznih primerih lahko ravnatelj za člana komisije imenuje tudi učitelja druge šole.

**Pristojnosti**

Izpitna komisija, skupaj z učiteljem, ki poučuje predmet, in v skladu z učnim načrtom predmeta, določi pred začetkom opravljanja izpita:
 • teme in naloge za pisni in ustni del izpita in
 • vprašanja oziroma seznam vprašanj za ustni izpit.

 **Zapisnik komisije o popravnih in predmetnih izpitih**

Vsebina zapisnika:
 • podatki o učencu (ime in priimek, datum rojstva, številka matičnega lista, razred in

 oddelek),
 • datum in čas opravljanja ustnega in/ali pisnega izpita,
 • predmeti, pri katerih opravlja izpit,
 • naloge in/ali vprašanja ter pridobljene ocene,
 • člane izpitne komisije.

**3 OPRAVLJANJE POPRAVNIH IN PREDMETNIH IZPITOV**

**3. 1 Splošno**

Izpite opravljajo učenci v:
 • desetih delovnih dneh po zaključku pouka in
 • desetih delovnih dneh pred začetkom novega šolskega leta.

Roki, predvideni za opravljanje izpitov, so določeni s šolskim koledarjem.
Ne glede na gornje določbe učenci 9. razreda lahko opravljajo popravne izpite do konca naslednjega šolskega leta. Šola mora učencem omogočiti najmanj štiri naknadne izpitne roke, ki jih določi sama.

Na isti dan lahko učenec opravlja izpite iz največ:
 • dveh predmetov oziroma
 • iz enega, če ima pisni in ustni del.

O datumu in načinu opravljanja izpita obvesti šola učenca najmanj tri dni pred izpitnim rokom.
Za učence, ki imajo popravni izpit, šola organizira dopolnilni pouk.

**3. 2 Popravni izpiti**

**Upravičenci**

Popravne izpite lahko opravljajo učenci, ki so ob koncu pouka v šolskem letu v:
 • 7. in 8. razredu negativno ocenjeni iz največ dveh predmetov,
 • 9. razredu negativno ocenjeni iz enega ali več predmetov.

Popravne izpite lahko opravlja tudi učenec, če je bil pri opravljanju predmetnih izpitov v:
 • 7. in 8. razredu negativno ocenjen iz največ dveh predmetov,
 • 9. razredu negativno ocenjen iz enega ali več predmetov.

Popravni izpit iz posameznega predmeta lahko opravlja učenec:
 • v 7. oziroma 8. razredu največ dvakrat v šolskem letu,
 • v 9. razredu dvakrat v istem šolskem letu. Če popravnih izpitov ne opravi uspešno, jih lahko opravlja še najmanj štirikrat v naslednjem šolskem letu.

 **Neuspešno opravljen popravni izpit**

Učenec, ki:
 • v 7. oziroma 8. razredu ne opravi uspešno popravnega izpita iz enega ali obeh predmetov, ponavlja

 razred,
 • v 9. razredu ne opravi uspešno popravnih izpitov iz enega ali več predmetov, lahko ponavlja

 9. razred.

**3. 3 Predmetni izpiti**

**Upravičenci**

Učenec, ki zaradi:
 • bolezni ali
 • drugih utemeljenih razlogov
ne more obiskovati pouka in je neocenjen iz vseh ali iz posameznih predmetov, lahko do konca šolskega leta opravlja izpite iz posameznih predmetov. O utemeljenosti razlogov, ko učenec ni obiskoval pouka, odloča ravnatelj.
Predmetni izpit iz posameznega predmeta lahko opravlja učenec enkrat v šolskem letu.

**Neuspešno opravljen predmetni izpit**

Učenec, ki je pri opravljanju predmetnih izpitov:
 • v 7. in 8. razredu negativno ocenjen iz največ dveh predmetov, opravlja popravni izpit,
 • v 7. in 8. razredu negativno ocenjen iz več kot dveh predmetov, ponavlja razred,
 • v 9. razredu negativno ocenjen iz enega ali več predmetov, lahko opravlja popravne izpite ali ponavlja 9. razred.

**3. 4 Izpiti pri fleksibilnem predmetniku**

Kadar pouk posameznega predmeta ne traja do konca pouka v šolskem letu, lahko učenec opravlja izpit predhodno v roku, ki ga določi ravnatelj.
Po zaključku pouka takega predmeta mora preteči vsaj deset delovnih dni, da se lahko opravlja izpit. V tem primeru se šteje, da je izkoristil en izpitni rok.

**3. 5. UGOVOR STARŠEV**

**3. 5. 1 Ugovor na odločitev učiteljskega zbora, da učenec ponavlja razred**

**Ugovor**

Učenčevi starši lahko v treh dneh po prejemu spričevala oziroma zaključnega
spričevala pri ravnatelju vložijo obrazložen ugovor, če se ne strinjajo z odločitvijo
učiteljskega zbora, da učenec ponavlja razred.
Ravnatelj po prejetju ugovora preveri, če je bil ugovor vložen pravočasno.

**Komisija**

Ugovor obravnava komisija, ki o tem sestavi zapisnik. Komisijo, ki je sestavljena iz članov
strokovnih delavcev šole, imenuje ravnatelj najpozneje v treh dneh po prejemu ugovora, če je le-ta vložen pravočasno.
Komisijo sestavljajo predsednik in dva člana.
Med člani komisije mora biti vsaj en član, ki ni zaposlen v šoli.

**Postopek komisije**

Komisija:
 • pregleda obrazložen predlog za ponavljanje,
 • dokumentacijo, ki se nanaša na ocenjevanje učenca,
 • se po pregledu odloči o ustreznosti odločitve učiteljskega zbora.

Odločitev komisije je dokončna.

Komisija mora o svoji odločitvi starše ter učenca z ODLOČBO obvestiti najkasneje v
osmih dneh po vložitvi ugovora

**3. 5. 2 Ugovor na zaključno oceno**

**Ugovor**
Učenčevi starši lahko v treh dneh po prejemu spričevala, zaključnega spričevala, obvestila o zaključnih ocenah pri ravnatelju vložijo obrazložen ugovor, če menijo, da je bil učenec ob koncu pouka v šolskem letu nepravilno ocenjen.
Ravnatelj najprej preveri, če je ugovor vložen pravočasno.

**Komisija**

Ugovor obravnava komisija, ki o tem sestavi zapisnik. Komisijo, ki je sestavljena iz članov strokovnih delavcev šole, imenuje ravnatelj najpozneje v treh dneh po prejemu ugovora, če je le-ta vložen pravočasno.
Komisijo sestavljajo predsednik in dva člana.
Med člani komisije mora biti vsaj en član, ki ni zaposlen v tej šoli. V komisijo ne more biti
imenovan učitelj, ki je učenca ocenil.

**Postopek**

Komisija pregleda dokumentacijo o učenčevem znanju pri posameznem predmetu in se po pregledu odloči:
 • ali bo o ustreznosti ocene presodila na podlagi te dokumentacije,
 • ali pa bo učenčevo znanje ponovno ocenila po postopku, ki je določen za opravljanje izpita iz tega predmeta.

Če komisija ugotovi, da je ocena učenca ob koncu pouka v šolskem letu neustrezna, učenca ponovno oceni.
Če se komisija odloči, da bo učenčevo znanje ponovno ocenila po postopku, ki je določen za opravljanje izpita iz tega predmeta, učenca ter njegove starše o tem takoj obvesti in jim hkrati sporoči datum ponovnega ocenjevanja.
Odločitev komisije je dokončna.
Komisija mora o svoji odločitvi starše ter učenca z ODLOČBO obvestiti najkasneje v osmih dneh po vložitvi ugovora.

**3. 6 Izpiti po ugovoru na zaključno oceno**

Učenčevo znanje se ponovno oceni po postopku, ki je določen za opravljanje izpita iz predmeta, na katerega je bil vložen pisni ugovor.
Če se komisija odloči, da bo učenčevo znanje ponovno ocenila po postopku, ki je določen za opravljanje predmetnih izpitov, učenca ter njegove starše:
 • o tem obvesti najkasneje v osmih dneh po vložitvi ugovora in
 • jim hkrati sporoči datum ponovnega ocenjevanja.

Odločitev komisije je dokončna.

Če je ugovor pravočasen (nepravočasen ugovor ravnatelj s sklepom zavrže), ravnatelj najpozneje v treh dneh po prejemu ugovora imenuje komisijo, ki jo sestavljajo:
 • predsednik in
 • dva člana.

Med člani komisije mora biti vsaj en član, ki ni zaposlen v šoli.

**4 PREVERJANJE ZNANJA PRI IZOBRAŽEVANJU NA DOMU**

**Obveščanje**

Šola starše učenca, ki se izobražuje na domu, obvesti o opravljanju izpitov najmanj 10 delovnih dni pred prvim izpitnim rokom:
 • o rokih in
 • načinu izvedbe preverjanja znanja učenca.

**Preverjanje znanja**

Od 1. do 3. razreda se preverja znanje iz slovenščine in matematike.

Od 4. do 6. razreda se preverja znanje iz slovenščine, matematike in prvega tujega jezika.

Od 7. do 9. razreda se preverja znanje iz slovenščine, matematike, prvega tujega jezika, zgodovine, domovinske in državljanske kulture in etike, športa, vsaj enega naravoslovnega in enega družboslovnega predmeta ter vsaj enega predmeta s področja umetnosti.

**Ponovno preverjanje znanja**

Učenec, ki ne doseže standarda znanja za posamezni razred (od 1. do 3. razreda) oziroma je negativno ocenjen (od 4. do 9. razreda) ima pravico do ponovnega preverjanja znanja na enak način in v rokih, ki so določeni za opravljanje predmetnih izpitov pred začetkom naslednjega šolskega leta.
Če ponovnega preverjanja znanja ne opravi uspešno, mora v naslednjem šolskem letu nadaljevati osnovnošolsko izobraževanje v javni ali zasebni osnovni šoli.

**Popravni izpit**

Učenec 9. razreda, ki ponovnega preverjanja ne opravi uspešno, lahko:
 • opravlja popravni izpit ali
 • ponavlja 9. razred.

**Izpitna komisija in zapisnik**

Znanje učencev, ki se izobražujejo na domu, oceni izpitna komisija, ki o preverjanju znanja sestavi zapisnik.

Izpitno komisijo imenuje ravnatelj izmed učiteljev šole v sestavi:
 • predsednika in
 • dveh članov.

Zapisnik vsebuje:
 • podatke o učencu (ime in priimek, datum rojstva, številka matičnega lista, razred in oddelek),
 • datum in čas opravljanja ustnega in/ali pisnega izpita,
 • predmete, pri katerih opravlja izpit,
 • naloge in/ali vprašanja ter pridobljene ocene,
 • člane izpitne komisije.

**5 OBVESTILO O ZAKLJUČNIH OCENAH IN SPRIČEVALO**

**Obvestilo**

Obvestilo o zaključnih ocenah ob koncu pouka v šolskem letu izda šola učencu, ki ima pravico opravljati:
 • predmetne in
 • popravne izpite.

**Spričevala**

Spričevala se razdelijo najkasneje v treh dneh po opravljenem izpitu oziroma po določitvi nove ocene učencem, ki:
 • opravljajo popravne ali predmetne izpite,
 • se izobražujejo na domu in se njihovo znanje ocenjuje v drugem roku,
 • jim je bila po ugovoru ocena izboljšana.

Po opravljanju popravnega ali predmetnega izpita v rokih, ki jih določa šolski koledar, šola učencu izda spričevalo z ocenami iz vseh predmetov in navedbo, ali učenec napreduje v naslednji razred.

Ne glede na določbo zgornjega odstavka šola izda učencu 9. razreda, ki ima pravico opravljati popravni izpit, zaključno spričevalo z navedbo, ali je učenec uspešno končal razred:
 • po opravljenem popravnem izpitu v rokih, ki jih določa šolski koledar oziroma
 • najkasneje do konca naslednjega šolskega leta.

Šola lahko izda zaključno spričevalo tudi prej, če to zahteva učenec.

**6 HRANJENJE IZPITNEGA GRADIVA**

Zapisniki o popravnih in predmetnih izpitih in zapisniki o preverjanju znanja učencev se hranijo eno leto po zaključku šolanja učenca.

Zapisniki morajo biti razvrščeni pregledno po:
 • posameznih šolskih letih
 • razredih in
 • oddelkih.

Zapisniki o popravnih in predmetnih izpitih ter zapisniki o preverjanju znanja učencev, ki se izobražujejo na domu, se hranijo v ognjevarni omari tajništva šole.

**7 ZAKLJUČNA DOLOČILA**

O vprašanjih in zadevah, ki niso urejene s temi navodili, lahko ravnatelj izda dodatne obrazložitve ob upoštevanju veljavnih predpisov.
Spremembe in dopolnitve teh navodil sprejme ravnatelj.
Ta navodila začnejo veljati in se uporabljati naslednji dan po objavi na oglasni deski.

 Darko Škerget

 ravnatelj

Objavljeno: 12. 4. 2022

Štev.: 60303-4/2022-7